**РЕШЕНИЕ № ПВ –56 -ПР/2014 год.**

**за преценяване на необходимостта от извършване на оценка на въздействието върху околната среда**

**На основание**: чл. 93, ал. 1 и ал. 5 от Закона за опазване на околната среда(ЗООС); чл.7 ал.1 и чл. 8, ал. 1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31 ал. 4 и ал. 6 от Закона за биологичното разнообразие (ЗБР); чл. 40 ал. 3 и ал. 4, във връзка с чл. 2, ал. 1,т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони*(Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал. 1 и ал.2 от Наредбата за ОС и становище от РЗИ Пловдив

**Р Е Ш И Х**

**да не се извършва** оценка на въздействието върху околната среда за

**инвестиционно предложение: „Складова база за земеделска продукция и търговска дейност, в това число термообработка и консервиране на плодове и зеленчуци”,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Mестоположение:** имот № 018048, с. Милево, Община Садово.

Възложител: „Екоплод Милево“ ООД, с. Милево, ул. „28“ № 3, община Садово.

**Характеристика на инвестиционното предложение**:

Инвестиционното предложение е свързано с изграждане на нова производствена и търговска база, включваща прием, складиране на земеделска продукция, преработка в това число термообработка и консервиране на плодове и зеленчуци и търговска дейност. Инвестиционното намерение предвижда да разшири обема на работа, като увеличи складовата площ и затвори цикъла на преработка на част от земеделската продукция на съществуващ в непосредствена близост обект „Складова база за земеделска продукция и търговска дейност“, собственост на възложитвля. Използваната площ за новото инвестиционно предложение е 7928 кв.м., от които застроена площ от около 2300 кв.м., в имот собсвеност на възложителя. Обемът на годишно производство на предприятието ще е около 3000 т/год. От тях сортиране на плодове и зеленчуци за търговската мрежа 2000 т/год и преработена продукция чрез термообработка, консервиране и замразяване около 1000 т/год годишно.

За обекта ще се използват налична и новоизградена инфраструктура след изпълнение на необходимите връзки:

Пътна – не се предвижда промяна на съществуващата пътна инфраструктура. Имотът има достъп до общински път.

Водоснабдяване – чрез връзка към налична водопроводна мрежа до съседен имот, съгласно становище на „ВиК“ ЕООД - Пловдив.

Електроснабдяване - от съществуващ в съседен имот трафопост.

Заустване на отпадъчните производствени води от измиването на суровините и оборудването- във общински отводнителен канал след пречиствателно съоръжение, съгласно писмо изх. № 09-00-359/06.06.2014г. на Кмета на Община Садово. Заустване на битово- фекалните води – във водоплътна септична яма.

Инвестиционното предложение /ИП/ е в обхвата на т.7, буква “б“ от Приложение № 2 на Закона за опазване на околната среда / ДВ.бр.91 /2002 год./ и чл.2 ал.1, т. 1 от Наредбата за ОС.

Площадката на ИП **не попада** в границите на защитени зони по смисъла на Закона за биологичното разнообразие /ЗБР/ от мрежата „Натура 2000”. Най-близката защитена зона е BG0000578 „Река Марица” за опазване на природните местообитания и на дивата флора и фауна, приета от МС със Решение № 122/02.03.2007 г. (ДВ бр. 21/2007 г.). Предвид местоположението и характера на инвестиционното предложение, извършената преценка за вероятната степен на отрицателно въздействие определя, че **няма вероятност** от значително отрицателно въздействие върху видовете, предмет на опазване в защитената зона.

**мотиви:**

**I. Характеристика на предлаганото строителство, дейности, технологии: обем, производителност, мащабност , взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Реализацията на инвестиционното намерение е свързана с внедряването на съвременни производствени мощности и технологични схеми според пазарните изисквания за качество, хигиена, безопасност и трайност на произвежданите храни. Технологичният процес ще протича в следната последователност:

- Прием, подготовка и измиване на суровините.

- След иинспекция суровините ще се сортират по годност върху инспекционна лента, като ще се отстраня­ват всички негодни плодове/зеленчуци. Годните за свежа консумация ще се опаковат и съхраняват в хладилна камера до предлагането на пазара. Останалата суровина ще се обработва с описаните по долу процеси.

- Печене, белене, бланширане, нарязване, смилане и други подобни.

- Подготовка на опаковките и бурканите- бурканите ще се измиват на миячна машина и с плочков транспортьор ще се подават на пълначните ленти за напълване.

- Подготовка на заливки – по технология.

- Пълнене на бурканите и затваряне.

- Стерилизация и проверка за херметичност.

- Съхранение.

В хода на експлоатация на обекта не се предполага значително замърсяване и дискомфорт на околната среда. При строителството се очаква известно шумово натоварване на околната среда. То ще бъде минимално, локализирано в рамките на ограничен район.

* Не се налага промяна на съществуващата или изграждане на нова пътна инфраструктура.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

Обектът ще се реализира в урбанизирана територия, с начин на трайно ползване за “Складова база за земеделска продукция и търг. дейност”.

* Осъществяването на инвестиционното предложение ще бъде извън границите на защитени зони, съгласно чл. 5 от Закона за биологичното разнообразие и не се очаква да настъпи значително въздействие върху компонентите на околната среда.
* Инвестиционното предложение ще се реализира извън границите на защитени територии, съгласно Закона за защитените територии.
* Не се очаква засягане на качествата и регенеративната способност на природните ресурси в района.

**III. Способността за асимилация на екосистемата в естествената околна среда**:

* Реализацията на инвестиционното предложение няма вероятност да доведе до намаляване числеността и плътността на популациите на видовете, предмет на опазване в защитената зона и до намаляване на благоприятния им природозащитен статус.
* Няма вероятност инвестиционното предложение да доведе до пряко унищожаване, увреждане или фрагментиране на природни местообитания и местообитания на видове, предмет на опазване в най-близката защитена зона BG0000578 „Река Марица”, тъй като намерението ще се осъществи извън границите на зоната.
* Не се очаква генериране на емисии и отпадъци в количества, които да окажат значително отрицателно въздействие върху защитената зона.

**IV. Характеристика на потенциалните въздействия- териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалния обхват на въздействие в резултат на строителството и експлоатацията на инвестиционното предложение е ограничен и локален в рамките на имота.
* Реализацията на предложението не предполага трансгранично въздействие.
* Въздействието в резултат на експлоатацията на бъдещия обект ще бъде локално и дълготрайно, съгласно срока на експлоатацията му.
* С писмо изх. № 2822/13.05.2014 г. РЗИ- Пловдив е определила липсата на здравен риск при при реализация на инвестиционното намерение.

**V. Обществен интерес към предложението за строителство, дейности или технологии:**

Възложителят е уведомил за своето инвестиционно предложение кметовете на Община Садово и с. Милево, както и засегнатото население чрез съобщение на интернет страницата си и на информационно табло. Извършено е уведомяването по реда на чл. 6, ал. 9 от Наредбата за ОВОС. Към момента на издаване на настоящото решение не са изразени устно или депозирани писмено жалби, възражения и становища срещу реализацията на инвестиционното предложение.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ- Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс**

**Тамер Бейсимов**   **16.06.2014г.**

Директор на Регионална инспекция

по околната среда и водите - Пловдив